|  |  |
| --- | --- |
|  | **EELNÕU** |
|  | 02.05.2024nr 1-4/24/158 |
|  |  |
| TAPA VALLAVOLIKOGU |  |
| MÄÄRUS |  |

|  |
| --- |
| Tapa |
|  |
|  |
| **Sotsiaalhoolekandelise abi andmise kord** |
|  |
| Määrus kehtestatakse kohaliku omavalitsuse korralduse seaduse § 22 lõike 1 punkti 5 ning sotsiaalhoolekande seaduse § 14 alusel.  § 1. Reguleerimisala  (1) Määrusega reguleeritakse Tapa valla eelarvest ja riigieelarvest vallale sotsiaalhoolekande abi osutamise toetuseks eraldatud vahenditest makstavate sotsiaaltoetuste taotlemise, määramise ja maksmise ning Tapa vallas osutatavate või korraldatavate sotsiaalteenuste taotlemise ja osutamise kord.  (2) Sotsiaalseadustiku üldosa seaduse, sotsiaalhoolekande seaduse ning nende alusel antud riiklike õigusaktidega kohalikule omavalitsusele pandud ning käesoleva määrusega nimetatud Tapa valla ülesandeid täidab Tapa Vallavalitsus (edaspidi vallavalitsus), kes võib otsustamise delegeerida ametnikule, kelle õigused ja pädevus sätestatakse ametiasutuse sisepädevust reguleerivate aktidega (põhimäärus, ametijuhendid, vallavanema käskkirjad, asjaajamist reguleerivad korrad jms).  (3)Vallavalitsus võib vajadusel kehtestada teenuste osutamise ja toetuste määramise täpsema regulatsiooni.  § 2. Tapa valla korraldatav sotsiaalhoolekandeline abi  (1) Tapa vald korraldab sotsiaalhoolekande seadusega kohaliku omavalitsuse pädevuses oleva abi andmist käesoleva määrusega sätestatud alustel ja korras.  (2) Tapa valla sotsiaalhoolekandelise abi liigid on:  1) isikule makstav rahaline hüvitis ehk Tapa valla eelarvest isikule rahasummana makstav sotsiaaltoetus (edaspidi toetus);  2) isikule antav mitterahaline hüvitis ehk Tapa valla osutatav või korraldatav sotsiaalteenus (edaspidi teenus).  § 3. Õigustatud isik  Hüvitisele on õigustatud:  1) isik, kes on Eesti rahvastikuregistri andmetel Tapa valla elanik;  2) põhjendatud juhtudel isik, kelle rahvastikuregistrijärgset elukohta ei saa kindlaks määrata;  3) põhjendatud juhtudel isik, kelle rahvastikuregistrijärgne elukoht ei ole Tapa vallas. Võimalusel osutatakse hüvitist kooskõlastatult isiku rahvastikuregistrijärgse kohaliku omavalitsuse üksusega.  § 4. Rahastamine  (1) Tapa vallas osutatavat sotsiaalhoolekandelist abi rahastatakse riigieelarvest, struktuurifondidest, sihtfinantseeringutest, vallaeelarvest ja annetustest.    (2) Korras sätestatud juhtudel võib teenuse eest võtta isikult tasu. Isiku poolt tasutava osa suurus oleneb teenuse mahust, teenuse maksumusest ning teenust saava isiku ja tema perekonna majanduslikust olukorrast. Kaalutlusotsusega võib vabastada isiku täielikult või osaliselt teenuse eest tasumisest, arvestades teenust saava isiku sissetulekuid, seadusjärgsete ülalpidajate olemasolu ja nende sissetulekuid, teenuse kasutamise põhjust ning muid juhtumiga seotud asjaolusid.  (3) Isik, kes kasutab sotsiaaltranspordi teenust, isikliku abistaja teenust, eluaseme- või koduteenust, tasub saadud teenuse eest osaliselt ise.    (4) Teenuse osutamise eest võetava tasu tasub teenuse saaja või muu isik vallavalitsuse poolt esitatava arve alusel.    (5) Toetuste määrad kehtestab vallavolikogu ning teenuste hinnad kehtestab vallavalitsus.  § 5. Hüvitise taotlemine ja abivajaduse hindamine  (1) Hüvitise saamiseks esitab isik allkirjastatud taotluse, milles on märgitud taotleja andmed ja hüvitise taotlemise põhjus v.a. eakate sünnipäevatoetus, ranitsatoetus.  (2) Vallavalitsuse haridus- ja sotsiaalosakond (edaspidi osakond) tagab või korraldab hüvitise osutamise üldjuhul isiku, tema seadusliku või volitatud esindaja poolt taotluse esitamisel.  (3) Osakond peab abivajadusest teada saamisel selgitama välja hüvitise vajaduse ja ulatuse ning vajadusel abistama isikut taotluse esitamisel ja toimingute tegemisel.  (4) Hüvitise taotlust menetleval teenistujal on kohustus, v.a abivajadusest mittesõltuvate hüvitiste andmisel, hinnata isiku abivajadust ning õigus nõuda abivajajalt täiendavaid andmeid ja dokumente ning kontrollida esitatud andmete ja asjaolude õigsust, sealhulgas isiku personaalse tegevusvõimega ning füüsilise ja sotsiaalse elukeskkonnaga seonduvaid asjaolusid. Vajadusel külastab teenistuja taotluse esitanud isikut tema kodus või viibimiskohas toimetulekuvõime ja abi- või hooldusvajaduse täiendavaks hindamiseks ning sobivaima hüvitise väljaselgitamiseks.  (5) Hüvitise taotleja vastutab esitatud andmete ja dokumentide õigsuse eest. Valeandmete esitamise korral taotluse menetlemine ja/või teenuse osutamine lõpetatakse. Vallavalitsusel on õigus teenuse kulud seaduses sätestatud korras tagasi nõuda.    § 6. Hüvitise andmine ja hüvitisest määramisest keeldumine  (1) Hüvitise määramisel arvestatakse isiku abivajadust, teenuse maksumust ning teenust vajava isiku ja tema perekonna majanduslikku olukorda.  (2) Otsuse hüvitise määramise või määramata jätmise kohta teeb ametnik kümne tööpäeva jooksul alates hüvitamise taotlemiseks vajaliku viimase dokumendi saamise päevast või dokumendi esitamise tähtajast.  (3) Kui taotluses esineb puudusi, antakse taotluse esitanud isikule tähtaeg puuduste kõrvaldamiseks, mis on vähemalt 14 kalendripäeva. Kui isik ei ole nimetatud tähtajaks esitanud puuduste kõrvaldamiseks vajalikke dokumente või andmeid võib jätta taotlus rahuldamata.  (4) Toetuse taotlust menetletakse ja otsus koostatakse sotsiaalteenuste ja -toetuste andmeregistris (STAR). Teenuste taotlust menetletakse STAR-is ning määramise või mittemääramise osas koostatakse ametniku otsus, kus on üldjuhul määratud teenuse saamise maht, periood, maksumus ning toimingud, mida teenus sisaldab (v.a sotsiaaltransporditeenus).  (5) Määratud toetus kantakse viie tööpäeva jooksul pärast toetuse määramise otsust taotluses esitatud arveldusarvele või makstakse välja sularahas.  (6) Põhjendatud otsus hüvitise määramise või määramata jätmise kohta tehakse taotlejale kirjalikus taasesitatavas vormis teatavaks viie tööpäeva jooksul alates otsuse tegemisest taotleja poolt esitatud kontaktaadressile  (7) Hüvitise määramisest võib keelduda juhul, kui esineb vähemalt üks järgmistest asjaoludest:  1) taotluses on esitatud valeandmeid;  2) taotluse esitanud isik ei võimalda taotluse asjaolusid kontrollida;  3) teenuse vajadust on võimalik või otstarbekas katta toetuse, riigi teenuse või muu abiga;  4) isik ei esita teenistuja poolt küsitud täiendavaid dokumente;  5) isiku ja/või tema perekonna kasutuses ja/või omandis olevad vallas- ja kinnisasjad tagavad toimetulekuks piisavad elatusvahendid;  6) täisealine töövõimeline isik, kes ei tööta ega õpi, keeldub ilma mõjuva põhjuseta kasutamast tööturuteenuseid ja -toetuseid;  7) isiku poolt taotletav toetus ei leia kasutust toetuse kirjelduses märgitud eesmärgil;  8) isik ei ole kasutanud muid õigusaktidega ettenähtud võimalusi oma toimetuleku parandamiseks.  9) hüvitise vajadus ei ole leidnud kinnitust.  (8) Taotlejal on õigus otsusega mittenõustumisel esitada haldusmenetluse seaduses sätestatud korras vaie vallavalitsusele või kaebus halduskohtusse. Vaie lahendatakse 30 päeva jooksul vaide vallavalitsusele esitamisest arvates. Vaide läbivaatamise tähtaega võib pikendada haldusmenetluse seaduses sätestatud korras.  § 7. Toetuste liigid  (1) Tapa vallas makstavad toetused on:  1) abivajadusest mittesõltuvad toetused;  2) abivajadusest sõltuvad toetused.  (2) Abivajadusest mittesõltuvad toetused on:  1) sünnitoetus;  2) ranitsatoetus;  3) matusetoetus;  4) eaka sünnipäevatoetus.  (3) Abivajadusest sõltuvad toetused on:  1) toimetuleku tagamise toetus;  2) täisealise isiku hooldajatoetus;  3) puudega lapse hooldajatoetus;  4) vältimatu sotsiaalabi.  § 8. Sünnitoetus  (1) Sünnitoetus on lapse sünniga kaasnevate osaliste kulutuste katmiseks makstav ühekordne toetus.  (2) Toetust makstakse pärast lapse sünni registreerimist.  (3) Toetust makstakse ühele lapsevanemale või eestkostjale, kelle rahvastikuregistri järgne elukoht on Tapa vald ja sündinud lapse elukohaks on rahvastikuregistri andmetel esmakandena kantud Tapa vald.  (4) Kui lapse vanem või vanemad ei täida perekonnaseadusest tulenevaid kohustusi, makstakse sünnitoetus lapse eestkostjale, lapse tegelikule hooldajale või hoolduspere vanemale.  (5) Hoolduspere vanem ei pea olema rahvastikuregistri andmetel Tapa valla elanik, kui lapse rahvastikuregistri järgne elukoht esmakandena on Tapa vald.  (6) Mitmikute sünni puhul makstakse toetust iga lapse eest.  (7) Toetuse saamiseks tuleb esitada kirjalik taotlus hiljemalt kolme kuu jooksul alates lapse sünni registreerimisest.    § 9 Ranitsatoetus  (1) Ranitsatoetus on rahaline toetus, mida makstakse osaliste kulude katmiseks esimesse klassi mineva lapse vanemale, eestkostjale või hooldusperele.  (2) Toetust makstakse Tapa valla munitsipaalkooli esimesse klassi astuva õpilase eest.  (3) Kui vanem ei täida perekonnaseadusest tulenevaid kohustusi, makstakse toetus lapse eestkostjale või lapse tegelikule hooldajale.  (4) Lapse üks vanem või eestkostja ja kooli minev laps peavad olema toetuse taotlemisel ja lapse kooli minemise aasta 1. septembri seisuga rahvastikuregistri andmetel Tapa valla elanikud.  (5) Toetuse määramisel võetakse aluseks koolide esitatud 1. klassi õpilaste nimekirjad 10. septembri seisuga.  (6) Toetust on õigus saada ka juhul, kui laps ei asu õppima Tapa valla kooli erivajaduse tõttu või on vallavalitsuse poolt suunatud õppima väljaspool Tapa valda asuvasse kooli ning lapsevanem esitab toetuse saamiseks taotluse, milles märgitakse lisaks lapse andmed ja kooli nimetus ning esitatakse koolitõend. Taotlus toetuse maksmiseks tuleb esitada õppeaasta algusest kolme kuu jooksul.  § 10 Matusetoetus  (1) Matusetoetus on matuse korraldamisega kaasnevate kulude katmiseks makstav ühekordne toetus.  (2) Toetust ei maksta:  1) kohtu poolt isiku surnuks tunnistamise korral;  2) kui matuse korraldamise kõik kulud on hüvitatud seaduse või muu õigusakti alusel täies ulatuses riigieelarvest.  (3) Toetust makstakse matuse korraldajale isiku surma korral, kelle viimane elukoht Eesti rahvastikuregistri andmetel oli Tapa vald.  (4) Kui matusekorraldajaid on mitu, peavad matusega seotud kulusid teinud isikud kokku leppima, kes kulu teinud isikutest taotleb toetust.  (5) Taotlus toetuse saamiseks tuleb esitada taotlus hiljemalt kolme kuu jooksul lahkunu surmapäevast arvates.  § 11. Eaka sünnipäevatoetus  (1) Eaka sünnipäevatoetus on eakale isikule sünnipäeva puhul makstav toetus, mis koosneb rahalisest hüvitisest, õnnitluskaadist ja lilledest.  ~~(2) Toetust on õigus saada isikul 80. ja 85. sünnipäeva puhul ning alates 90. eluaastast iga sünnipäeva puhul, kui tema elukohaks on Eesti rahvastikuregistri andmetel Tapa vald.~~  ~~(3) Alates aastast 2025 on toetust õigus saada isikul lisaks lõikes 2 sätestatud juhul ja tingimusel ka tema 75-nda sünnipäeva puhul.~~  (2)  Alates aastas 2025 on toetust õigus saada isikul 75. ja 80. sünnipäeva puhul ning alates 85. eluaastast iga sünnipäeva puhul, kui tema elukohaks on Eesti rahvastikuregistri andmetel Tapa vald.  § 12. Toimetuleku tagamise toetus  (1)Toimetuleku tagamise toetus on toetus vähekindlustatud isikutele või peredele, toimetuleku tagamiseks, kui isiku või pere sissetulek jääb alla kehtestatud piirmäära .  (2) Piirmääraks on isiku või perekonna sissetulek, kelle ühe kuu sissetulek esimese pereliikme kohta jääb alla kahekordset riiklikku toimetulekupiiri. Pere teise ja iga järgneva liikme sissetuleku piiriks on 50% pere esimese liikme sissetuleku toimetulekupiirist.  (3) Toetuse määramisel arvestatakse toetuse saaja ja tema perekonnaliikmete netosissetulekuid ning perekonnaseadusest tulenevat ülalpidamiskohustust. Sissetulekute hulka ei arvata sotsiaalhoolekande seaduse § 133 lõikes 2 nimetatud toetusi ja sissetulekuid.  (4) Toetust on õigus taotleda kahe kuu jooksul pärast nende kulutuste tegemist, milleks toetust taotletakse või pärast sündmust, mille korral toetust makstakse. Toetuse taotlemisel on vaja esitada kuludokumendid, mille kompenseerimiseks toetust taotletakse.  (5) Teenistujal on õigus määrata toetust õnnetusjuhtumite või muude ettenägematute asjaolude puhul ühekordselt, võttes arvesse isiku individuaalset abivajadust sõltumata isiku sissetulekust.  (6) Isikul on võimalik saada toetust volikogu poolt kinnitatud aastase piirmäära ulatuses, kui isik vastab käesolevas paragrahvis nõuetele.  (7) Vallavalitsusel on erandkorras põhjendatud otsusega õigus määrata käesoleva paragrahvi lõikes 2 sätestatud piirmäärast suurema sissetulekuga isikule/peredele toetust.  § 13. Täisealise puudega isiku hooldaja toetus  (1) Täisealise puudega isiku hooldaja toetus on igakuine toetus, mida makstakse raske või sügava puudega isiku hooldamise toetamiseks.  (2) Toetust on õigus saada raske või sügava puudega isiku hooldajal, kui on samaaegselt täidetud alljärgnevad tingimused:  1) hooldatav vajab oma puude tõttu igapäevast juhendamist ja järelevalvet;  2) hooldatava abivajaduse tõttu ei ole hooldajal võimalik tööle asuda.  (3)Toetust makstakse igakuiselt alates hooldajaks määramisele järgnevast kuust hooldaja poolt taotluses esitatud arveldusarvele.  (4) Toetust makstakse kuni hoolduse seadmise lõppemiseni. Kui toetuse saamise õigus lõpeb kuu keskel, makstakse toetus selle kuu eest välja täies ulatuses.  § 14. Puudega lapse hooldaja toetus  (1) Puudega lapse hooldaja toetus on igakuine toetus, mida on õigus saada 3-18-aastast puudega last kasvataval ja hooldaval vanemal, vanavanemal, füüsilisest isikust eestkostjal või perekonnas hooldamise lepingu alusel perekonnas hooldamisele suunatud last kasvataval ja hooldaval isikul, kes puudega lapse hooldamise tõttu ei saa töötada ning kellele ei maksta töötutoetust või riiklikku pensioni.  (2) Toetus määratakse isikule, kelle enda elukoht ja hooldatava lapse elukoht on rahvastiku-registri andmetel Tapa vallas ning kes ei saa tööle asuda puudega lapse hooldamise tõttu.  (3) Ametnik selgitab välja puudega lapse hooldusvajaduse ja hooldaja võimalused hoolduse tagamiseks.  (4) Toetus määratakse tähtajaliselt:  1) lapsele määratud puude lõpptähtajani;  2) lapse 18 aastaseks saamiseni;  3) tähtajalise elamisloa kehtivuse lõpptähtajani, kui hooldajatoetuse taotleja või puudega laps omab tähtajalist elamisluba.  (5) Toetust ei määrata:  1) isikule, kes töötab;  2) isikule, kellel on puue;  3) kui lapse hooldamine on tagatud teiste sotsiaal- või haridusteenustega, täiendavate toetuste või muu abi osutamisega.  (6) Toetust makstakse igakuiselt alates toetuse määramisele järgnevast kuust hooldaja poolt taotluses esitatud arveldusarvele.  (7) Toetust makstakse igakuiselt taotluses esitatud arveldusarvele. Kui toetuse saamise õigus lõpeb kuu keskel, makstakse toetus selle kuu eest välja täies ulatuses.  § 15. Vältimatu sotsiaalabi  (1) Vältimatu sotsiaalabi toetus on elatusvahendite kaotuse või puudumise tõttu sotsiaalselt abitusse olukorda sattunud isikule toidu, riietuse või hädavajalike ravimite ning ajutise majutamise kulude katmiseks makstav toetus.  (2) Toetust makstakse tegelike kulude ulatuses, mida on vaja teha, et isik ei ole enam sotsiaalselt abitus olukorras.  (3) Toetuse saamiseks võib sotsiaalses abitus olukorras isik ise või isikust teada saamisel teenistuja esitada taotluse. Taotluse esitamisel hinnatakse koostöös abitus olukorras isikuga sotsiaalsest abitust olukorrast väljumiseks vajalike kulude liigid ja eeldatav suurus ning vastavad asjaolud märgitakse taotlusesse.  (4) Toetust makstakse olenevalt isiku abivajadusest ning sotsiaalselt abitust olukorrast väljumiseks vajalikku ajaperioodi hinnates, kas ühekordse maksena või perioodiliste maksetena.  (5) Isikul on võimalik saada toetust volikogu poolt kinnitatud aastase piirmäära ulatuses, kui isik vastab käesolevas paragrahvis nõuetele.  § 16. Teenuste liigid  Tapa vallas osutatavad sotsiaalteenused on:  1) koduteenus;  2) väljaspool kodu osutatav üldhooldusteenus;  3) tugiisikuteenus;  4) täisealise isiku hooldus;  5) isikliku abistaja teenus;  6) varjupaigateenus;  7) turvakoduteenus;  8) sotsiaaltransporditeenus;  9) eluruumi tagamine;  10) võlanõustamisteenus;  11) lapsehoiuteenus;  12) asendus- ja järelhooldusteenus;  13) nõustamisteenus;  14) vajaduspõhine sotsiaalteenus.  § 17. Koduteenus  (1) Koduteenuse eesmärk on täisealise isiku iseseisva ja turvalise toimetuleku tagamine kodustes tingimustes, säilitades ja parandades tema elukvaliteeti.  (2) Teenust on õigust taotleda eakatel või puudega isikutel, sh osalise või puuduva töövõimega isikul. kes üldjuhul on võimeline harjumuspärases keskkonnas ise hakkama saama, kuid vajab iseseisvaks toimetulekuks teatud ulatuses kõrvalabi.  (3) Teenus hõlmab koduabi ja isikuabi:  1) koduabi on abistamine igapäevaeluks vajalike toimingute sooritamisel ja asjaajamisel, välja arvatud füüsilist kontakti vajav abistamine sh. toiduainete varustamisel, vajalike maksete maksmisel abistamine jne.  2) isikuabi on abistamine toimingute sooritamisel, mis nõuavad isikuga füüsilist kontakti ning sisaldab abistamist eneseteenindusel, sealhulgas pesemisvõimaluse korraldamisel, riietumisel, ravimi varustamisel, liikumisel ja hügieenitoimingutes.  § 18. Väljaspool kodu osutatav üldhooldusteenus  (1) Väljaspool isiku kodu osutatava üldhooldusteenuse eesmärk on turvalise keskkonna ja toimetuleku tagamine täisealisele isikule, kes terviseseisundist, tegevusvõimest või elukeskkonnast tulenevatel põhjustel ei suuda kodustes tingimustes ajutiselt või püsivalt iseseisvalt toime tulla ja kelle toimetulekut ei ole võimalik tagada teiste teenuste või muu abi osutamisega.  (2) Vallavalitsus kehtestab sotsiaalhoolekande seaduse § 22¹ lõikes 2 nimetatud kulude tasumise piirmäära, mis tagab teenuse saajale teenuse kättesaadavuse, arvestades sotsiaalhoolekande seaduse § 22 lõike 6 alusel kehtestatud hooldusteenust vahetult osutavate töötajate arvu nõudeid.  (3) Kui teenuse saaja ja tema suhtes ülalpidamist andma kohustatud isikud ei ole objektiiv-setest asjaoludest lähtuvalt ning enda või oma perekonna tavalist ülalpidamist kahjustamata võimelised käesoleva paragrahvi lõikes 1 välja toodud kulude eest tasuma, makstakse üldhooldusteenuse eest puudu jääv summa Tapa valla eelarvest.  (4) Teenuse rahastamisel tuleb arvestada ka, et teenuse saajal võib pärast üldhooldusteenuse eest tasumist isiklikuks kasutamiseks jääda vastavalt vajadusele kuni 10% igakuisest sissetulekust.  § 19. Tugiisikuteenus  (1) Tugiisikuteenuse üldeesmärk on iseseisva toimetuleku toetamine olukordades, kus laps või täiskasvanu vajab sotsiaalsete, majanduslike, psühholoogiliste või tervislike probleemide tõttu oma kohustuste täitmisel ja õiguste teostamisel olulisel määral kõrvalabi. Kõrvalabi seisneb juhendamises, motiveerimises ning isiku suurema omavastutuse võime arendamises.  (2) Last kasvatavale isikule teenuse osutamise täiendav eesmärk on lapse hooldamise ning turvalise ja toetava kasvukeskkonna tagamine.    (3) Lapsele teenuse osutamise eesmärk on koostöös last kasvatava isikuga lapse arengu toetamine, sealhulgas vajaduse korral puudega lapse puhul hooldustoimingute sooritamine.  (4) Teenust osutatakse isiku või pere juures kodus või muudes teenusesaaja vajadustest tulenevates ning teenuse osutamiseks kokku lepitud asukohtades.  (5) Tugiisiku tegevused on:  1) igapäevaelu tegevuste õpetamine nii kodus kui ka väljaspool kodu, seahulgas teenust saava isiku õpetamine iseenda ja oma ümbruse eest hoolitsema;  2) abistamine suhtlemisel ümbritseva keskkonnaga;  3) sotsiaalsete oskuste arendamine ametiasutustes ja muudes institutsioonides suhtlemise ning perekondlike sidemete hoidmise ja taastamise kaudu;  4) koos teenusesaajaga tema tegevuste suunamine, planeerimine ja juhendamine;  5) laste ja vanemate vahel toimuvate peresiseste ühistegevuste korraldamisele kaasaaitamine;  6) ametniku informeerimine peres toimuvatest muutustest;  7) teenusesaaja motiveerimine erinevate spetsialistide teenustele jõudmiseks;  8) aktiivse suhtlemise ja kuulamisega psühholoogilise toe pakkumine.  (6) Teenust on õigus saada sotsiaalhoolekandega hõlmatud isikul (s.h alaealisel) või perel, kes vajab järgmist kõrvalabi:  1) abi lapse eest hoolitsemisel ning lapsele turvalise ja toetava kasvukeskkonna loomisel;  2) abi puude, haiguse või raske sotsiaalse olukorra tõttu, mis kahjustab isiku või tema pere toimetulekut;  3) abi iseseisvalt elama asumisel asenduskoduteenuse, hoolduspere teenuse või eestkoste lõppemisel;  4) abi psüühika- või käitumishäire tõttu.  § 20. Täisealise isiku hooldus  (1) Täisealise isiku hoolduse eesmärk on hoolduse korraldamine täisealisele isikule, kellele on määratud raske või sügav puue ja kes vaimse või kehalise puude tõttu vajab abi oma õiguste teostamisel ja kohustuste täitmisel.  (2) Üldjuhul ei määrata hooldajaks isikut, kes on hooldatava suhtes ülalpidamiskohustusega või kellel on sügav või raske puue.  (3) Hoolduse seadmisel hinnatakse hooldusvajadust ja sellest tulenevalt määratakse kindlaks hooldaja ülesanded.  (4) Hooldust teostab osakonna ametniku otsusega määratud isik. Hooldus seatakse ja hooldaja määratakse hooldatava ja hooldaja nõusolekul.  § 21. Isikliku abistaja teenus  (1) Isikliku abistaja teenuse eesmärk on suurendada puude tõttu füüsilist kõrvalabi vajava, puuetega inimeste sotsiaaltoetuste seaduse § 2 lõike 1 tähenduses puudega täisealise isiku iseseisvat toimetulekut ja osalemist kõigis eluvaldkondades.  (2) Teenuse osutamisel abistatakse teenuse saajat tegevustes, mille sooritamiseks vajab isik puude tõttu füüsilist kõrvalabi. Isiklik abistaja aitab isikut tema igapäevaelu tegevustes, nagu liikumisel, söömisel, toidu valmistamisel, riietumisel, hügieenitoimingutes, majapidamistöödes ja muudes toimingutes, milles isik vajab juhendamist või kõrvalabi.  (3) Isiklikuks abistajaks ei määrata isikliku abistaja teenuse saaja esimese või teise astme ülenejat või alanejat sugulast või isikut, kes elab alaliselt või püsivalt samas eluruumis teenuse saajaga või isikut, kelle karistatus tahtlikult toimepandud kuriteo eest võib ohtu seada teenust saama õigustatud isiku elu, tervise või vara.  § 22. Varjupaigateenus  (1) Varjupaigateenuse eesmärk on tagada täisealisele isikule ajutine turvaline koht ööbimiseks ning hügieeni eest hoolitsemiseks, et vältida isiku peavarjuta jäämist, mis võib olla ohuks tema elule ja tervisele.  (2) Teenust osutatakse nii alalise elukoha kasutamise võimaluseta isikutele kui ka vältimatu abi raames ööbimiskohta vajavatele isikutele.  § 23. Turvakoduteenus  (1) Turvakoduteenuse eesmärk on tagada lapsele, kes vajab abi tema hooldamises esinevate puuduste tõttu, mis ohustavad tema elu, tervist või arengut või täisealisele isikule, kes vajab turvalist keskkonda. Esmase abi raames tuleb isikule vajaduse korral tagada kriisiabi, mis taastab isiku psüühilise tasakaalu ja tegevusvõime igapäevaelus, ning teavitada isikut teistest abi saamise võimalustest. Tulenevalt isiku east ja vajadusest tagatakse ka tema hooldamine ja arendamine.  (2) Teenus tagatakse perioodil, mis on vajalik turvalisuse tagamiseks ja edasise elu korraldamiseks.  § 24. Sotsiaaltransporditeenus  (1) Sotsiaaltransporditeenuse eesmärk on võimaldada puuetega inimeste sotsiaaltoetuste seaduse § 2 lõike 1 tähenduses puudega isikul, kelle puue või muu liikumisraskus erivajadusest tulenevalt takistab isikliku või ühissõiduki kasutamist, kasutada tema vajadustele vastavat transpordivahendit tööle või õppeasutusse sõitmiseks või avalike teenuste kasutamiseks.  (2) Teenuse taotlemiseks esitab teenust vajav isik või tema hooldust tagav isik osakonnale taotluse, milles märgitakse teenuse vajaduse aeg, marsruut ning põhjus. Teenuse vajadusest tuleb vastutavat teenistujat teavitada üldjuhul vähemalt viis tööpäeva enne teenuse kasutamist kirjaliku taotlusena või suuliselt.  (3) Teenust taotlev isik teavitab vastutavat ametnikku teenust vajava isiku erivajadusest, millega tuleb transportimisel arvestada.  (4) Teenuse määramiseks hindab vastav teenistuja isiku abivajadust taotletava sotsiaaltransporditeenuse järele.  (5) Teenuse määramisest võib keelduda juhul, kui esineb vähemalt üks järgmistest asjaoludest:  1) teenuse taotleja ei vasta käesoleva määruse §-s 24 lõige 1 sätestatud tingimustele;  2) taotleja ei võimalda teenuse vajadust kontrollida;  3) teenuse vajadust on võimalik või otstarbekas katta muude teenuste või muu abiga;  4) isikul on võlgnevus sotsiaaltransporditeenuse või muu teenuse eest tasumisel.  § 25. Eluruumi tagamine  (1) Eluruumi tagamise teenuse eesmärk on eluruumi kasutamise võimaluse kindlustamine isikutele, kes ei ole sotsiaalmajanduslikust olukorrast tulenevalt võimelised enda ja oma perekonna vajadustele vastavat eluruumi tagama või kelle kasutuses eluruum vajab kohandust, et leevendada või kõrvaldada puudest tingitud takistusi eluruumi kasutamisel.  (2) Teenistuja abistab sobiva eluruumi leidmisel või eluruumi kohandamisel inimesi, kellel puuduvad teadmised ja oskused eluruumi leidmisel ning rahalised vahendid selle eest tasumiseks või kellel on puudest tingituna raskused eluruumis liikumisel, endaga toimetulekul või suhtlemisel.  (3) Teenuse ja muu abi andmise alus on teenistuja läbiviidav abivajaduse hindamine. Hindamise läbiviimiseks teevad teenistujad ka kodukülastusi inimese hetkel kasutavasse elukohta.  (4) Teenuse alusel abistatakse ka ajutise öömaja tagamisega inimesi, kes on sattunud kriisiolukorda tulekahju, loodusõnnetuse, perevägivalla vm põhjuste tõttu. Ajutise öömaja tagamise teenusega on tagatud vältimatu sotsiaalabina ööbimiseks voodikoht, pesemis-võimalus, turvaline keskkond ning vajadusel toit ja riided.  § 26. Võlanõustamisteenus  (1) Võlanõustamisteenuse eesmärk on abistada isikut tema varalise olukorra kindlakstegemisel, võlausaldajaga läbirääkimiste pidamisel ja nõuete rahuldamisel, vältida uute võlgade tekkimist toimetulekuvõime parandamise kaudu ning lahendada muid võlgnevusega seotud probleeme.  (2) Õigus teenusele on isikul, kellele on esitatud nõue täita võlaõiguslikust suhtest või seadusest tulenev sissenõutavaks muutunud rahaline kohustus, mida isik ei ole võimeline iseseisvalt täitma.  § 27. Lapsehoiuteenus  (1) Lapsehoiuteenuse eesmärk on toetada last kasvatava isiku toimetulekut või töötamist või vähendada lapse erivajadusest tulenevat hoolduskoormust.  (2) Teenuse sihtgrupiks on suurenenud abivajadusega lapsed.  (3) Teenistuja peab lapse abivajadusest teada saamisel selgitama välja teenuse vajaduse ja  ulatuse ning abistama isikut teenuse saamiseks taotluse esitamisel või toimingu tegemisel.  (4) Teenistuja abistab vajadusel teenust saama õigustatud isikut teenuse osutaja leidmisel. Teenuse saajal on õigus enne teenuse saamist kohtuda omavahelise sobivuse hindamiseks teenuse osutajaga, kes teenust osutama hakkab.  (5) Teenuse vajaduse hindamine toimub iga lapse puhul eraldi, arvestades konkreetse lapse ja tema perekonna vajadusi.  .§ 28. Asendushooldusteenus  (1) Asendushooldusteenus on lapsele tema põhivajaduste rahuldamiseks peresarnaste elutingimuste võimaldamine, talle turvalise ja arenguks soodsa elukeskkonna loomine ning lapse ettevalmistamine võimetekohaseks toimetulekuks täisealisena.  (2) Teenuse osutaja on hoolduspere, perekodu ja asenduskodu.  (3) Lapse ülalpidamist ja erivajadusest tulenevaid lisavajadusi rahastatakse muu hulgas lapsele riigieelarvest igakuiseks ülalpidamiseks ja puudest tingitud lisakulude osaliseks hüvitamiseks ettenähtud sissetulekutest.  § 29. Järelhooldusteenus  (1) Järelhooldusteenuse eesmärgiks on asendushoolduselt ja eestkostelt lahkuva isiku iseseisva toimetuleku ja õpingute jätkamise toetamine.  (2) Teenust osutatakse lähtuvalt juhtumiplaanist, mille alusel Tapa vald tagab isikule eluaseme ning vajaduspõhised tugiteenused ja toetused.  § 30. Nõustamisteenus  (1) Nõustamisteenuse eesmärk on isikute vaheliste konfliktide lahendamisele kaasaaitamine nende elukorraldust puudutavates küsimustes, samuti lapse huvisid arvestavate kokkulepete sõlmimine lapsevanemate vahel.  (2) Nõustamisteenuse määramise otsuses märgitakse vähemalt teenuse maht ning teenuse osutamise tähtaeg.  § 31. Vajaduspõhine sotsiaalteenus  (1) Vajaduspõhine sotsiaalteenuse eesmärk on täisealise toimetulekuraskustes isiku, tema perekonna või kooselus elavate isikute (leibkonna) iseseisva ja turvalise toimetuleku tagamine kodustes tingimustes, säilitades ja parandades isiku või perekonna elukvaliteeti.  (2) Toimetulekuraskustes olev isik on 18-aastane ja vanem inimene, kelle toimetulekut või kelle perekonna või leibkonna toimetulekut raskendavad ajutised või püsivad asjaolud, mille tulemusena ei ole igapäevaelu vajaduste rahuldamine, õiguste realiseerimine ja kohustuste täitmine konkreetses elukeskkonnas inimese jaoks jõukohane.  (3) Teenuse osutamisel nõustatakse isikut või perekonda või leibkonda turvalisuse tagamise ja hoolduskoormuse vähendamise meetmetest, korraldatakse tehniliste vahenditega abivajaduse täiendav jälgimine, abistatakse isikut toimingutes, mida isik terviseseisundist, tegevusvõimest või elukeskkonnast tulenevatel põhjustel ei suuda sooritada kõrvalabita, kuid mis on vajalikud kodustes tingimustes elamiseks, korraldatakse või tagatakse transport isikule vajalikeks asjaajamisteks.  (4) Teenus võib sisaldada teiste määruses kirjeldatud teenuste komponente või muid käesolevas määruses kirjeldamata teenuseid, mis tulenevad konkreetse isiku abivajadusest. Lõimitud sotsiaalteenuse komponendid ja maht selgitatakse välja menetluse käigus, lähtudes isiku, perekonna või leibkonna abivajadusest.  § 32. Teenistuslik järelevalve  Teenistuslikku järelevalvet teenistujate tegevuse õiguspärasuse ja otstarbekuse üle teostab vallavalitsus.  § 33. Määruse jõustub  (1) Määrus jõustub kolmandal päeval peale Riigi Teatajas avalikustamist.  (2) Vallavalitsusel korraldada:  1) Enne käesoleva määruse jõustumist isikule määratud hooldaja toetus maksmine toetuse määramise otsuses sätestatud tähtajani.  2) Enne käesoleva määruse jõustumist teenuste osutamiseks antud õigusaktide käesoleva määruse regulatsiooniga kooskõlla viimise hiljemalt kolme kuu jooksul määruse jõustumisest arvates  § 34. Õigusakti kehtetuks tunnistamine  Tunnistada kehtetuks 30.05.2018 Tapa Vallavolikogu määrus nr 21 „Sotsiaalhoolekandelise abi andmise kord Tapa vallas“. | |
|  | |

|  |
| --- |
| *(allkirjastatud digitaalselt)*  Maksim Butšenkov  vallavolikogu esimees |

|  |  |
| --- | --- |
| Lisa(d): |  |

|  |  |  |
| --- | --- | --- |
| **Seletuskiri** | | |
| |  | | --- | |  | | Tapa Vallavolikogu määruse eelnõu „**Sotsiaalhoolekandelise abi andmise kord“ eesmärk on**  täpsustada ning kaasajastada Tapa valla eelarvest makstavate hüvitiste määramise ja maksmise tingimusi ning korda, toetudes rakendatavale praktikale.  **Taustinfo:**  Eestis jaguneb vastutus sotsiaalse heaolu tagamise eest inimese enda, perekonna ning avaliku võimu vahel. Esmalt vastutab oma toimetuleku tagamise eest igaüks ise (SÜS § 5 lg 1), seejärel abivajaja perekond (PS § 27 lg 5). Kui aga isik ise ega ka perekond ei ole võimeline vajalikul määral toimetulekut tagama, on inimese abistamise kohustus avalikul võimul.  Avaliku võimu abistamiskohustus jaguneb omakorda riigi ja kohaliku omavalitsuse vahel.  **KOV-il on kohustus maksta toetusi oma eelarvest ning riik tagab riikliku toimetulekutoetuse vahendid kohalikule omavalitsusele**. KOVi poolt korraldatavad sotsiaalteenused on sätestatud SHS 2. peatüki 2. jaos ning nende teenuste korraldamine on KOVi jaoks kohustuslik.  Sotsiaalteenuste korraldamisel on kohalikul omavalitsusel kolm peamist ülesannet:  1) KOVil tuleb tulenevalt SHS § 14 lõikest 1 kehtestada sotsiaalhoolekandelise abi andmise kord või korrad, milles on sätestatud vähemalt sotsiaalteenuste ja -toetuste kirjeldus ning rahastamine, samuti nende taotlemise tingimused ja kord.  2) KOV peab vastavalt SHS § 15 lõikele 1 välja selgitama, milline on isiku abivajadus ning milliseid konkreetseid teenuseid isiku abivajadusest tulenevalt osutada on vaja. Abivajaduse hindamisel tuleb lähtuda sotsiaalkaitse ja -hoolekande põhimõtetest, mis on sätestatud SÜSis ja SHSis. Abi saamiseks KOVi pöördunud inimesel ei ole nõudeõigust konkreetsele teenusele, sest nii teenus kui ka selle maht sõltuvad konkreetse juhtumi asjaoludest. Tulenevalt SHS § 15 lõikest 1 on KOVi kohustuseks välja selgitada, millist abi inimene täpsemalt vajab.  3) **KOV peab vajadusel osalema sotsiaalteenuse kulude katmisel.**  Hoolekandelise abi andmisel on omad põhimõtted (SHS § 3):  - vajadustele vastavus – valitud abimeede peab olema vastavuses abivajaja individuaalsete vajadustega;  - elu iseseisev korraldamine – abi andmine ei tohi suurendada inimese abitust, vaid vastupidi, peab olema suunatud inimese iseseisva toimetulekuvõime suurendamisele ja säilitamisele;  - nõustamine abimeetme valikul – sotsiaalnõustamine ei ole eraldiseisev teenus, vaid abi andmise protsessi lahutamatu osa, inimest tuleb nõustada läbivalt kogu abivajaduse säilimise perioodi jooksul, ka siis, kui ta selleks eraldi soovi ei avalda;  - tulemuslikkus – tuleb valida abimeede, millega on võimalik saavutada isiku jaoks parim tulemus ning lähtuda eelkõige isiku reaalsetest vajadustest;  - kaasamine – KOV julgustab abivajavat isikut ning vajadusel/ võimalusel ka tema lähedasi võtma osa abi andmisega seotud otsuste kaalutlemisel ja tegemisel;  - kättesaadavus – abivajaduse hindamine ja abi saamine korraldatakse inimese elukohast mõistlikul kaugusel, samuti peab KOV tagama teenustega seotud teabe kättesaadavuse.  Samuti tuleb inimest nõustades/abistades järgida sotsiaalkaitse põhimõtteid (SÜSi 1. peatüki 2. jagu):  - inimväärikus on sätestatud põhiseaduse §-s 10 ning selle tagamine on kõigi põhiõiguste kaitse eesmärgiks. Sotsiaalhoolekandes tähendab inimväärikuse põhimõte eelkõige kohustust tagada abivajajate inimväärne kohtlemine (nt isiku kaasamine teda puudutavasse menetlusse, inimeste märgistamise vältimine, isiku soovidega arvestamine jms) ja inimväärne äraelamine;  - inimese omavastutus (sh koostöökohustus):  – esmane vastutus inimväärse äraelamise kindlustamise osas on inimesel endal. Avalik võim tuleb appi siis, kui inimene iseseisvalt ega ka perekonna abiga enam toime ei tule. Eelistatud abiandmise vorm lähtub põhimõttest, et inimesele jäetakse võimalus võimalikult suures ulatuses ise hakkama saada. Omavastutus hõlmab ka inimese kohustust aidata kaasa avaliku võimu poolt läbiviidavale hüvitise andmise menetlusele;  - solidaarsus – sotsiaalsed õigused ja sotsiaalkaitsesüsteem põhinevad solidaarsusel;  - avaliku võimu selgitamis- ja abistamiskohustus – KOV peab abi saamiseks KOVi poole pöördunud isikut vajaduspõhiselt abistama nii taotluse esitamisel kui muudes abi saamisega seotud toimingutes, lähtudes isiku arusaamisvõimest ja huvidest. Lisaks on avalikul võimul kohustus KOVi pöördunud isikut nõustada. Eesmärgiks on vältida olukorda, kus isik jätab oma sotsiaalsed õigused nt teadmatusest või kogenematusest realiseerimata;  - sotsiaalkaitse konfidentsiaalsus – kuna sotsiaalabi osutajad puutuvad kokku väga tundliku iseloomuga andmetega, siis lasub nende andmete saladuses hoidmise kohustus kõigil inimestel, kes juhtumi menetlusega kokku puutuvad, sõltumata nende positsioonist või asjaoludest, mil moel andmed teatavaks said;  - asutuste koostöökohustus – sotsiaalkaitset korraldavad asutused peavad tegema omavahel kostööd, et tagada isikute õiguste terviklik kaitse ja sotsiaalkaitse efektiivne toimimine. Koostöö tuleb korraldada abivajavat isikut kõige vähem koormaval viisil.  Tapa valla põhitegevuse kulud 2023. aastal kokku olid 19 868 780,04 eurot, millest sotsiaalvaldkonna kulud moodustasid 15,95 % (3 168 752,91 eurot). Omavalitsuse investeeringute kulu oli 2023. aastal 2 253 326,84eurot, millest investeeringud sotsiaalvaldkonnas (remont, varad) moodustasid 3,83 % (86 368,92 eurot).  **Eelnõu sisu:**  Antud määruse eelnõus on kirjeldatud mõlemaid hüvitisi (nii toetused kui teenused). Eelnõus on kajastatud Tapa valla eelarvest makstavaid sotsiaaltoetusi, mis jagunevad abivajadusest mittesõltuvateks ning abivajadusest sõltuvaks toetuseks ning on kirjeldatud ära SHS märgitud kohustuslikud sotsiaalteenused, mida rahastatakse nii KOV eelarvest, kui ka mõned teenused (asendushooldus, järelhooldus), mida rahastab osaliselt riik. Samuti on kirjeldatud täiendavate sotsiaalteenuste osutamise võimalust, et tagada vajaduspõhine toetus abivajavatele isikutele põhimõttel, et edaspidi nende iseseisev toimetulek paraneks, samuti väheneks laste peredest eraldamise vajadus vms.  Antud määruse eelnõus kirjeldatud hüvitised on mõeldud :  1) isikule, kes on Eesti rahvastikuregistri andmetel Tapa valla elanik;  2) põhjendatud juhtudel isikule, kelle rahvastikuregistrijärgset elukohta ei saa kindlaks määrata;  3) põhjendatud juhtudel isikule, kelle rahvastikuregistrijärgne elukoht ei ole Tapa vallas. Võimalusel määratakse hüvitist kooskõlastatult isiku rahvastikuregistrijärgse kohaliku omavalitsuse üksusega.  Hüvitised jagunevad toetusteks ja teenusteks. Toetuse määrad kehtestab vallavolikogu. Teenuste hinnad (sotsiaaltransport, isikliku abistaja teenus, koduteenus, eluruumi tagamise teenus) kehtestab Tapa Vallavalitsus. Samuti on teenistujal õigus teenuse eest mitte määrata omaosalust, kui isikul puuduvad piisavad vahendid.  Eelnõus on kasutatud nimetust „teenistuja“ põhjusel, et see nimetus katab ära nii ametniku kui töölepinguga töötaja ametikirjeldused.  Tapa Vallavalitsusel on õigus teenuseid osta sisse hangete raames. Vallavalitsus korraldab teenuseid. Kui on hankekorras teenus ostetud sisse, siis on hankes täpselt kirjeldatud teenuse sisu, kvalifikatsioon, aruandlus, järelevalve, teenuse eest tasumine.  Tapa Vallavalitsuse sotsiaal- ja haridusosakond tagab või korraldab hüvitise osutamise üldjuhul isiku, tema seadusliku või volitatud esindaja poolt taotluse esitamisel. Hüvitise saamiseks esitab isik allkirjastatud taotluse, milles on märgitud taotleja andmed ja hüvitise taotlemise põhjus v.a. eakate sünnipäevatoetus, ranitsatoetus. Osakond selgitab välja hüvitise põhjendatuse, isiku abivajaduse määra, vajadusel külastab isiku elukohta ning ka abistab kõige sobivama hüvitise saamisel.  Otsuse hüvitise määramise või määramata jätmise kohta teeb ametnik kümne tööpäeva jooksul alates hüvitamise taotlemiseks vajaliku viimase dokumendi saamise päevast või dokumendi esitamise tähtajast. Kui taotluses on puudusi, siis antakse isikule vähemalt 14 kalendripäeva täiendavate dokumentide esitamiseks. Kui lisadokumente või täiendusi ei tule, siis taotlust ei rahuldata.  Toetuste taotlused menetletakse STAR süsteemis ja STAR süsteemis toimub ka otsuste väljastamine taasesitamist võimaldavas vormis. Teenuste otsuste osas teeb ametnik ametniku otsuse koos kaalutletud põhjendusega.  Kui isikule määratakse toetus, siis see makstakse see välja 5 tööpäeva jooksul kas sularahas või kantakse see isiku poolt näidatud arveldusarvele.  Võrreldes hetkel kehtiva määrusega ei ole enam toodud sisse eelnõusse, et komisjon menetled ja teeb ettepaneku toetuse maksmiseks või mittemaksmiseks. Kuna sotsiaaltoetuste /teenuste taotluste menetlusaeg on kuni 10 päeva ning sotsiaaltöös tuleb reageerida tihti kiirelt, siis on antud eelnõus volitused teenistujale.  ***Toetused:***  Abivajadusest mittesõltuvad toetused on:  1) sünnitoetus;   2) ranitsatoetus;  3) matusetoetus;  4) eaka sünnipäevatoetus.  Antud toetused v.a. eakate sünnipäeva toetus ei muutu sisult võrreldes kehtiva määrusega.  Eakate sünnipäevatoetuse juurde on lisatud lõige, mis kajastab seda, et alates aastast 2025 makstakse eakale ka 75 aastaseks saamise puhul toetust. Sellest tulenevalt on eelarve täiendav kulu eelarves keskmiselt 10 000 eurot ( selles sisaldub nii toetussumma, kaart kui lilled).  Abivajadusest sõltuvad toetused on:  1) toimetuleku tagamise toetus;  2) täisealise isiku hooldajatoetus;  3) puudega lapse hooldajatoetus;  4) vältimatu sotsiaalabi.  Antud määruse eelnõus ei ole enam ühekordset toetust ja ka erijuhtudega seotud toetust, vaid see on täpsustatud toimetuleku tagamise toetuse ning vältimatu sotsiaalabi all.  Toimetuleku tagamise toetus on toetus vähekindlustatud isikutele/peredele, kelle sissetulek jääb alla kehtestatud piirmäära. Toetust makstakse isiku toimetuleku tagamiseks. Kehtestatud piirmääraks on isiku või perekonna sissetulek, kelle ühe kuu sissetulek esimese pereliikme kohta jääb alla kahe (2) kordse riikliku toimetulekupiiri. Pere teise ja iga järgneva liikme sissetuleku piiriks on 50% pere esimese liikme sissetuleku piirist. Toetuse määramisel arvestatakse toetuse saaja ja tema perekonnaliikmete netosissetulekuid ning perekonnaseadusest tulenevat ülalpidamiskohustust. Sissetulekute hulka ei arvata sotsiaalhoolekande seaduse § 133 lõikes 2 nimetatud toetusi. Samuti on täpsustatud, mille jaoks on võimalik toimetuleku tagamise toetus taotleda.  2024. aastal on toimetulekupiir:  pere esimesele või ainsale liikmele 200 eurot,  igale järgnevale täiskasvanud pereliikmele 160 eurot ja  igale alaealisele lapsele 240 eurot.  Sotsiaalhoolekande seaduse § 133 lõikes 2:  (2) Toimetulekutoetuse arvestamisel ei arvata üksi elava isiku või perekonna sissetulekute hulka:  1) riigi- või kohaliku omavalitsuse üksuse eelarve vahenditest makstud ühekordseid toetusi;  2) kohaliku omavalitsuse üksuse õigusaktide kohaselt perekonna sissetulekust sõltuvaid või konkreetse teenuse kulu kompenseerimiseks määratud kohaliku omavalitsuse eelarve vahenditest makstud perioodilisi toetusi;  3) puuetega inimeste sotsiaaltoetuste seaduse alusel makstud toetusi, välja arvatud puudega vanema toetus;  4) riigi tagatisel antud õppelaenu;  5) tööturumeetmete seaduse alusel kehtestatud tööhõiveprogrammi alusel või struktuuritoetuste vahenditest makstud stipendiumi ning sõidu- ja majutustoetust;  6) õppetoetuste ja õppelaenu seaduse alusel makstud põhitoetust, vajaduspõhist õppetoetust, vajaduspõhist eritoetust ja õppeasutuse moodustatud eritoetuse fondi vahenditest makstud toetust;  9) töist sissetulekut, mille on saanud põhikoolis, gümnaasiumis või kutseõppe tasemeõppes õppiv keskhariduseta laps kuni 19-aastaseks saamiseni või pärast 19-aastaseks saamist kuni jooksva õppeaasta lõpuni või õpilase kooli nimekirjast väljaarvamiseni;  10) eluruumi üürilepingu sõlmimise ja tõlketeenuse kulude hüvitist, mis on makstud rahvusvahelise kaitse saanud isikule või perekonnale välismaalasele rahvusvahelise kaitse andmise seaduse alusel.  Vältimatu sotsiaalabi toetus on Tapa valla eelarvest elatusvahendite kaotuse või puudumise tõttu sotsiaalselt abitusse olukorda sattunud isikule toidu, riietuse ja hädavajalike ravimite ning ajutise majutamise kulude katmiseks makstav toetus. Toetust makstakse olenevalt isiku abivajadusest ning sotsiaalselt abitust olukorrast väljumiseks vajalikku ajaperioodi hinnates, kas ühekordse maksena või perioodiliste maksetena.  Alljärgnevalt statistika 2021-2023 kohta makstud toetuste kuludest.   |  |  |  |  |  |  |  | | --- | --- | --- | --- | --- | --- | --- | | **Toetuse liik** | **2021 summa** | **2021 saajate arv inimest** | **2022**  **summa** | **2022 saajate arv** | **2023**  **summa** | **2023 saajate arv** | | **Sünnitoetus** | 34000 | 85 | 39200 | 98 | 29200 | 73 | | **Matusetoetus** | 43250 | 174 | 40250 | 162 | 39250 | 157 | | **Ranitsatoetus** | 9600 | 96 | 10400 | 104 | 9300 | 93 | | **Eaka sünnipäevatoetus** | 21300 | 284 | 24900 | 332 | 21750 | 290 | | **Puudega lapse hooldaja toetus\*** | 15200 | 29 | 14300 | 36 | 15600 | 29 | | **Täisealiste isikute hooldajatoetus** | 2406 | 44 | 3750 | 61 | 1200 | 20 | | **Ühekordne toetus** | 9464,79 | 65 | 8183,40 | 50 | 15945,21 | 100 |   Hooldajate eest makstavad sotsiaalmaksud 2021 2022 2023   |  |  |  |  | | --- | --- | --- | --- | | *Erijuhtudel riigi poolt makstavad maksud* | 42 363,07 | 41 900,65 | 51 102,85 |   Tapa vallas on 01.04.2024 seisuga:  Puudega täisealisi inimesi – 92  Puudega lapsi - seisuga -161    ***Tabel kehtiva määruse ja eelnõu võrdluse kohta. (Toetused)***   |  |  |  |  | | --- | --- | --- | --- | | toetus | kehtiv | Eelnõu | märkus | | Sünnitoetus | § 10. Sünnitoetus  Sünnitoetust (edaspidi toetus) makstakse lapse sünni korral.  § 11. Õigustoetusele  Toetust makstakse ühele lapsevanemale või eestkostjale, kelle rahvastikuregistri järgne elukoht on Tapa vald ja sündinud lapse elukohaks on Eesti rahvastikuregistri andmetel esmakandena kantud Tapa vald.  § 12. Toetuse taotlemine ja maksmine  (1) Toetuse saamiseks tuleb esitada ametiasutusele taotlus vastavalt korra §-le 5.  (2) Ametiasutus kontrollib toetuse saamise õigsust ning toetus kantakse taotleja taotluses märgitud arveldusarvele. | § 8. Sünnitoetus  (1) Sünnitoetus on Tapa valla eelarvest lapse sünniga kaasnevate osaliste kulutuste katmiseks makstav ühekordne toetus.  (2) Toetust makstakse pärast lapse sünni registreerimist.  (3) Toetust makstakse ühele lapsevanemale või eestkostjale, kelle rahvastikuregistri järgne elukoht on Tapa vald ja sündinud lapse elukohaks on rahvastikuregistri andmetel esmakandena kantud Tapa vald.  (4) Kui lapse vanem või vanemad ei täida perekonnaseadusest tulenevaid kohustusi, makstakse sünnitoetus lapse eestkostjale, lapse tegelikule hooldajale või hoolduspere vanemale.  (5) Hoolduspere vanem ei pea olema rahvastikuregistri andmetel Tapa valla elanik, kui lapse rahvastikuregistri järgne elukoht esmakandena on Tapa vald.  (6) Mitmikute sünni puhul makstakse toetust iga lapse eest.  (7) Toetuse saamiseks esitab lapsevanem kirjaliku taotluse kolm kuu jooksul alates sünni registreerimisest. | Eelnõus on täpsustatud toetuse eesmärki ning kes on õigustatud saama ning on lisatud, et kuni 3 kuu jooksul saab esitada sünnitoetuse taotluse. | | Ranitsatoetus | § 13. Ranitsatoetus  Ranitsatoetus (edaspidi toetus) on lapse põhihariduse omandamise alustamise toetus.  § 14. Õigustoetusele  Toetust makstakse ühele lapsevanemale, eestkostjale või hooldajale, kui lapse elukoht Eesti rahvastikuregistri andmetel on Tapa vald.  § 15. Toetuse maksmine  (1) Toetus määratakse Tapa valla koolide poolt ametiasutusele esitatud koolikohustuslike laste nimekirjade alusel jooksva aasta 10. septembri seisuga.  (2) Toetust on õigus saada ka juhul, kui laps ei asu õppima Tapa valla kooli erivajaduse tõttu või on vallavalitsuse poolt suunatud õppima väljaspool Tapa valda asuvasse kooli ning lapsevanem esitab toetuse saamiseks taotluse vastavalt korra §-le 5.  (3) Ametiasutus kontrollib toetuse saamise õigsust ning toetus kantakse saaja arveldusarvele. | (1) Ranitsatoetus on rahaline toetus, mida makstakse osaliste kulude katmiseks esimesse klassi mineva lapse vanemale, eestkostjale või hooldusperele.  (2) Toetust makstakse Tapa valla munitsipaalkooli esimesse klassi astuva õpilase eest.  (3) Kui vanem ei täida perekonnaseadusest tulenevaid kohustusi, makstakse toetus lapse eestkostjale või lapse tegelikule hooldajale.  (4) Lapse üks vanem või eestkostja ja kooli minev laps peavad olema toetuse taotlemisel ja lapse kooli minemise aasta 1. septembri seisuga rahvastikuregistri andmetel Tapa valla ela-nikud.  (5) Toetuse määramisel võetakse aluseks koolide esitatud 1. klassi õpilaste nimekirjad 10. septembri seisuga.  (6) Toetust on õigus saada ka juhul, kui laps ei asu õppima Tapa valla kooli erivajaduse tõttu või on vallavalitsuse poolt suunatud õppima väljaspool Tapa valda asuvasse kooli ning lapsevanem esitab toetuse saamiseks taotluse, milles märgitakse lisaks lapse andmed ja kooli nimetus ning esitatakse koolitõend. Taotlus toetuse maksmiseks tuleb esitada õppeaasta algusest kolme kuu jooksul. | Eelnõus täpsustatud toetuse eesmärki ja erivajadusega laste vanematele makstavatele lapsevanemale ranitsatoetust. | | Matusetoetus | § 16. Matusetoetus  Matusetoetus (edaspidi toetus) on Tapa valla registris olnud isiku matuse kulude osaliseks kompenseerimiseks makstav toetus.  § 17. Õigustoetusele  (1) Toetus makstakse ühele matuse korraldamisega seotud füüsilisele isikule.  (2) Kui matusekorraldajaid on mitu, peavad matusega seotud kulusid teinud isikud kokku leppima, kes kulu teinud isikutest taotleb matusetoetust.  (3) Toetust on võimalik taotleda kolme kuu jooksul pärast surmakande koostamist.  § 18. Toetus taotlemine ja maksmine  (1) Toetuse saamiseks esitab matusekorraldaja ametiasutusele taotluse vastavalt korra §-le 5.  (2) Ametiasutus kontrollib toetuse saamise õigsust ning toetus kantakse taotleja arveldusarvele. | § 10 Matusetoetus  (1) Matusetoetus on valla eelarvest matuse korraldamisega kaasnevate kulude katmiseks makstav ühekordne toetus.  (2) Toetust ei maksta:  1) kohtu poolt isiku surnuks tunnistamise korral;  2) kui matuse korraldamise kõik kulud on hüvitatud seaduse või muu õigusakti alusel täies ulatuses riigieelarvest.  (3) Toetust makstakse matuse korraldajale isiku surma korral, kelle viimane elukoht Eesti rahvastikuregistri andmetel oli Tapa vald.  (4) Kui matusekorraldajaid on mitu, peavad matusega seotud kulusid teinud isikud kokku leppima, kes kulu teinud isikutest taotleb toetust.  (5) Taotlus toetuse saamiseks tuleb esitada kolme kuu jooksul lahkunu surmapäevast arva-tes. | Eelnõus täpsustatud toetuse eesmärki ning millal ei maksta matusetoetust. | | Eaka sünnipäev | § 25. Eaka sünnipäevatoetus  Eaka sünnipäevatoetus (edaspidi toetus) on Tapa valla eelarvest eakale isikule sünnipäeva puhul makstav toetus. Sünnipäevatoetuse moodustab sünnipäeva toetus, õnnitluskaart ja lilled.  [RT IV, 29.03.2019, 63 - jõust. 01.04.2019]  § 26. Õigus toetusele  Toetust on õigus saada isikul tema 80. ja 85. sünnipäeva puhul ning alates 90. eluaastast iga sünnipäeva puhul, kui tema elukohaks on Eesti rahvastikuregistri andmetel Tapa vald.  § 27. Eaka sünnipäevatoetuse maksmine  Toetuse kättetoimetamise korraldab vallavalitsus. | § 11. Eaka sünnipäevatoetus  (1) Eaka sünnipäevatoetus (edaspidi toetus) on Tapa valla eelarvest eakale isikule sünni-päeva puhul makstav mitteperioodiline toetus. Toetuse moodustab sünnipäeva toetus, õnnitluskaart ja lilled.  (2) Toetust on õigus saada isikul tema 80. ja 85. sünnipäeva puhul ning alates 90. eluaastast iga sünnipäeva puhul, kui tema elukohaks on Eesti rahvastikuregistri andmetel Tapa vald.  (3) Alates aastast 2025 on toetust õigus saada isikul lisaks lõikes 2 sätestatud juhul ja tingimusel ka tema 75-nda sünnipäeva puhul. | Eelnõus lisatud, et alates 2025 rakendub toetus ka 75 sünnipäeva tähistatavatele eakatele . | | Hooldajatoetus | § 19. Hooldajatoetus  Hooldajatoetus (edaspidi toetus) on raske või sügava puudega isiku hooldamise toetamiseks makstav perioodiline toetus.  § 20. Õigustoetusele  Toetust on õigus saada raske või sügava puudega isiku hooldajal, kui on samaaegselt täidetud alljärgnevad tingimused:  1) hooldatav vajab oma puude tõttu igapäevast juhendamist ja järelevalvet;  2) hooldatava abivajaduse tõttu ei ole hooldajal võimalik täistööajaga tööle asuda.  § 21. Toetuse taotlemine ja maksmine  (1) Toetuse saamiseks esitab hooldaja, lapsevanem või eestkostja taotluse vastavalt korra §-le 5.  (2) Toetus määratakse haldusaktiga.  (3) Toetust ei määrata, kui isiku hooldamine on püsivalt tagatud teiste sotsiaal- ja/või haridusteenustega, täiendavate toetuste või muu abi osutamisega. | § 13. Täisealise puudega isiku hooldaja toetus  (1) Täisealise puudega isiku hooldaja toetus on igakuine toetus, mida makstakse raske või sügava puudega isiku hooldamise toetamiseks.  (2) Toetust on õigus saada raske või sügava puudega isiku hooldajal, kui on samaaegselt täidetud alljärgnevad tingimused:  1) hooldatav vajab oma puude tõttu igapäevast juhendamist ja järelevalvet;  2) hooldatava abivajaduse tõttu ei ole hooldajal võimalik tööle asuda.  (3)Toetust makstakse igakuiselt alates hooldajaks määramisele järgnevast kuust hooldaja poolt taotluses esitatud arveldusarvele.  (4) Toetust makstakse kuni hoolduse seadmise lõppemiseni. Kui toetuse saamise õigus lõpeb kuu keskel, makstakse toetus selle kuu eest välja täies ulatuses.  § 14. Puudega lapse hooldaja toetus  (1) Puudega lapse hooldaja toetus on igakuine toetus, mida on õigus saada 3-18-aastast puudega last kasvataval ja hooldaval vanemal, vanavanemal, füüsilisest isikust eestkostjal või perekonnas hooldamise lepingu alusel perekonnas hooldamisele suunatud last kasvataval ja hooldaval isikul, kes puudega lapse hooldamise tõttu ei saa töötada ning kellele ei maksta töötutoetust või riiklikku pensioni.  (2) Toetus määratakse isikule, kelle enda elukoht ja hooldatava lapse elukoht on rahvastiku-registri andmetel Tapa vallas ning kes ei saa tööle asuda puudega lapse hooldamise tõttu.  (3) Ametnik selgitab välja puudega lapse hooldusvajaduse ja hooldaja võimalused hoolduse tagamiseks.  (4) Toetus määratakse tähtajaliselt:  1) lapsele määratud puude lõpptähtajani;  2) lapse 18 aastaseks saamiseni;  3) tähtajalise elamisloa kehtivuse lõpptähtajani, kui hooldajatoetuse taotleja või puudega laps omab tähtajalist elamisluba.  (5) Toetust ei määrata:  1) isikule, kes töötab;  2) isikule, kellel on puue;  3) kui lapse hooldamine on tagatud teiste sotsiaal- või haridusteenustega, täiendavate toe-tuste või muu abi osutamisega.  (6) Toetust makstakse igakuiselt alates toetuse määramisele järgnevast kuust hooldaja poolt taotluses esitatud arveldusarvele.  (7) Toetust makstakse igakuiselt taotluses esitatud arveldusarvele. Kui toetuse saamise õigus lõpeb kuu keskel, makstakse toetus selle kuu eest välja täies ulatuses | Eelnõus on toetus viidud abivajadusest sõltuvate toetuste alla ning on täpsemalt reguleeritud kes ning mis tingimustel toetust saavad sh. on eraldatud hooldaja toetus kaheks : täisealise isiku hooldajatoetus ning lapse hooldajatoetus. Samuti on lapse hooldajatoetuse regulatsiooni toodud juurde keskmise puudega seotud toetus.  Samuti on puudega lapse hooldaja toetuse osas reguleeritud, et kui lapsevanem töötab, siis ei saa hooldajatoetust. | | Ühekordne sotsiaaltoetus | § 28. Ühekordne toetus  (1) Ühekordne toetus (edaspidi toetus) on Tapa valla eelarvest makstav toetus isiku ajutise raske majandusliku olukorra leevendamiseks, toimetuleku soodustamiseks ning hädavajalike sotsiaalsete majanduslike vajadustega seotud kulude katmiseks.  (2) Toetuse suurus sõltub konkreetsest põhjendatud abivajadusest arvestades korra § 8 lg 4 alusel kehtestatud piirmäära. |  | Puudub ühekordne toetuse regulatsioon vaid on reguleeritud toimetuleku tagamise toetuse alla. Täpsustatud , kes saab toetust ning mille eest.  (7) Teenistujal on õigus määrata toetust õnnetusjuhtumite või muude ettenägematute asjaolude puhul ühekordselt, võttes arvesse isiku individuaalset abivajadust sõltumata isiku sissetulekust.  (8) Vallavalitsusel on erandkorras põhjendatud otsusega õigus määrata ka suurema sissetulekuga isikule/peredele toetust. | | Erakorraline toetus | § 30. Erakorraline toetus  Erakorraline toetus (edaspidi toetus) on Tapa valla eelarvest erandkorras makstav toetus isikule või perekonnale õnnetusjuhtumi (loodusõnnetus, tulekahju, avarii vms) või kriisiolukorra puhul.  § 31. Õigus toetusele  Toetust on õigus saada õnnetusjuhtumi, kriisiolukorra või kuriteo läbi kannatada saanud isikul või perekonnal korra § 8 lg 4 alusel kehtestatud piirmäära ulatuses. | § 15. Vältimatu sotsiaalabi  (1) Vältimatu sotsiaalabi toetus on Tapa valla eelarvest elatusvahendite kaotuse või puudumise tõttu sotsiaalselt abitusse olukorda sattunud isikule toidu, riietuse ja hädavajalike ravimite ning ajutise majutamise kulude katmiseks makstav toetus.  (2) Toetust makstakse isikule, kuni ta ei ole enam elatusvahendite kaotuse või puudumise tõttu sotsiaalselt abitus olukorras.  (3) Toetust makstakse tegelike kulude ulatuses, mida on vaja teha, et isik ei ole enam sotsiaalselt abitus olukorras.  (4) Toetuse saamiseks võib sotsiaalses abitus olukorras isik ise või isikust teada saamisel teenistuja esitada taotluse. Taotluse esitamisel hinnatakse koostöös abitus olukorras isikuga sotsiaalsest abitust olukorrast väljumiseks vajalike kulude liigid ja eeldatav suurus ning vastavad asjaolud märgitakse taotlusesse.  (5) Toetust makstakse olenevalt isiku abivajadusest ning sotsiaalselt abitust olukorrast väljumiseks vajalikku ajaperioodi hinnates, kas ühekordse maksena või perioodiliste maksetena. | Eelnõus ei ole enam erakorralise toetust kajastatud. On toodud siss vältimatu sotsiaalabi , mis kajastab nii rahalist abi, kui vahendite andmist võimalusel. Selle toetuse osas võib ka maksta perioodiga toetust või anda abi. |   ***Täna kehtivad sotsiaaltoetuste määrad:***   1. sünnitoetus 400 eurot 2. matusetoetus 250 euro; 3. ranitsatoetus 100 eurot; 4. eaka sünnipäevatoetus 75 eurot; 5. ühekordse sotsiaaltoetuse piirmäär 300 eurot; 6. erakorralise toetus piirmäär on 1000 eurot; 7. raske puudega isiku hooldajatoetus 50 eurot kuus 8. sügava puudega isiku hooldajatoetus 100 eurot kuus.   ***Sotsiaalteenuseid:***    1) koduteenus;  2) väljaspool kodu osutatav üldhooldusteenus;    3) tugiisikuteenus;   4) täisealise isiku hooldus;    5) isikliku abistaja teenus;    6) varjupaigateenus;   7) turvakoduteenus;   8) sotsiaaltransporditeenus;   9) eluruumi tagamine;   10) võlanõustamisteenus;  11) lapsehoiuteenus;   12) asendus- ja järelhooldusteenus;   13) nõustamisteenus;  14) vajaduspõhine sotsiaalteenus.  Määruses on kirjeldatud teenuse eesmärk ning vajadusel täpsustatud teenuse osutamistingimusi. Teenused 1-12 on kohustuslikud teenused ning 13-14 on täiendavad teenused, mis toetaksid isikute iseseivat toimetulekut vastavalt vajadusel või täiendavalt nõustamist kohustuslike teenuste osutamisel. Teenuste osutamisel lähtutakse põhimõttest, kus on võimalik korraldatakse hange st. ostetakse teenust sisse ja kui ei ole teenuse osutamiseks vajalik hanke korraldamine nt. asenduskodu, varjupaik vms. siis tehakse KOV ja teenuse osutajaga koostöökokkulepped või lepingud isikupõhiselt.  ***Statistika 2022-2023 teenuste osas:***   |  |  |  |  | | --- | --- | --- | --- | | Teenuse nimi | 2022/isikute arv / summa | 2023/isikute arv/summa | kommentaar | | Lapsehoiuteenus | 9/30699 eurot | 9/22680 eurot | 2023 maksti teenust ajavahemikus 01.01-31.08. | | Koduteenus | 70-75/137 83827 eurot | 70-75/135 82760 eurot |  | | üldhooldusteenus | 120-127/ 233 338,43 | 127-150/ 558 946,11 | Arv pidevalt kõigub | | Tugiisik lapsed/ Tk | 12/3-4 126979,50 eurot | 13/5  71800,17 eurot |  | | Täisealise hooldaja | 61 | 20 | Summa toetuste tabelis | | Isiklik abistaja | 0 | 1 /2885 eurot |  | | Varjupaik | 3/1677 eurot | 3/1677 eurot |  | | turvakodu | 2/ 440 eurot | 4/440 eurot |  | | sotstransport | 250-300/ 36951,74 eurot | 250-300/33606,00. eurot | 1 autojuht koondati | | Eluruumi tagamine | 2 | 2 | Otsesed kulud puuduvad. | | võlanõustmine | 11/23300 eurot | 5/22312 eurot |  | | Asendus järelhooldus asenduspere | Asendushooldusteenus: 4  Järelhoold:3  Asenduspere: 27  Hoolduspere:3/ summa: 754 647,00 | Asendushoold.teenus: 4  Järelhoold.teenus: 1  Asenduspere: 33  Hoolduspere: 3/  Summa: 748 564,00 | 2022.a kaks EK last lapsendati, ühel vahetus eestkostja. 2023.a asenduspere teenusel olevate laste arv üldjoontes vähenes. AHT-le saabus aasta lõpus: 29.11.2023 kolm (3) last ja 11.12.2023 kaks (2) last. |   Võrreldes kehtiva määrusega ei ole enam eraldi kirjeldatud määruse eelnõus teenusena Dementse eaka ja mäluhäirega isikutega päevahoiuteenus vaid on laiendatud võimalus vallavalitsusel vastavalt vajaduspõhisusele isikutele teenuseid osutada läbi § 31. Vajaduspõhine sotsiaalteenus. Vajaduspõhine sotsiaalteenuse eesmärk on täisealise toimetulekuraskustes isiku, tema perekonna või kooselus elavate isikute (leibkonna) iseseisva ja turvalise toimetuleku tagamine kodustes tingimustes, säilitades ja parandades isiku või perekonna elukvaliteeti.  Samuti on toodud välja võimalus pakkuda juhtumipõhiselt nõustamisteenuseid. Nõustamisteenuse eesmärk on isikute vaheliste konfliktide lahendamisele kaasaaitamine nende elukorraldust puudutavates küsimustes, samuti lapse huvisid arvestavate kokkulepete sõlmimine lapsevanemate vahel.  Määruse eelnõus on reguleeritud ka kuidas toimub vaidemenetlus, järelevalve ning määruse jõustumisega seotud rakendused.  Antud eelnõus vastuvõtmisel tunnistatakse kehtestuks 30.05.2018 Tapa Vallavolikogu määrus nr 21 „Sotsiaalhoolekandelise abi andmise kord Tapa vallas“ | | | |
|  | | |
| Eelnõu ja seletuskirja koostaja | Sotsiaal- ja haridusosakonna juhataja Ene Augasmägi |
| Eelnõu esitaja ja ettekandja | Sotsiaal- ja haridusosakonna juhataja Ene Augasmägi |